கெடிலம், தென் பெண்ணையில் வந்து சேரும் ஆறும் அல்ல... பிரிந்து செல்லும் ஆறும் அல்ல. ஆனாலும், தென் பெண்ணையின் நீரைப் பெறும் தொப்புள்கொடி உறவைப் பெற்றுள்ளது. தென் பெண்ணையையும் கெடிலத்தையும் இணைக்கும் தொப்புள்கொடியின் பெயர்தான் மலட்டாறு. வெள்ளம் பெருகிவரும் பெண்ணையின் மிகை நீரைச் சுமந்துசென்று கெடிலத்துக்குக் கொண்டுபோய்ச் சேர்க்கும் பணியை மலட்டாறு செய்கிறது. மலட்டாற்றுக்கும் சுவையான வரலாற்றுத் தகவல்கள் இருக்கின்றன. இயற்கையானதா அல்லது செயற்கையாக வெட்டப்பட்ட நதியா என்ற இதன் பிறப்பு ரகசியம் இன்னமும் ஆதாரத்தோடு அறியப்படாமலேயே இருக்கிறது. மலட்டாறு என்ற பெயர் ஏன் வந்தது என்பதிலிருந்துதான் இதன் பிறப்பின் ரகசியம் குறித்த கேள்வி எழுகிறது. ''நீரற்ற ஆறு, என்பதால் அவ்வாறு அழைக்கப்படுகிறது'' என்கிறார்கள் சிலர். இது உண்மையல்ல. தொன்மைக் காலம் முதல் அண்மைக் காலம்வரை, இது நீர் வளம்கொண்ட ஆறு என்பதற்கு நிறைய ஆதாரங்கள் இருக்கின்றன. இதைத் தவிர ஆராயத்தக்க மற்றோர் ஆதாரம் கிடைத்துள்ளது. திருக்கோவிலூரைத் தலைநகராகக் கொண்டு ஆட்சிசெய்த சங்ககால மலையமான்களுக்கு மலட்டாறு என்னும் பட்டயப் பெயர் உண்டு. தென் பெண்ணையின் வெள்ளத்தைக் கட்டுப்படுத்தி மடைமாற்றம் செய்வதற்கு மலையமான்களால் வெட்டப்பட்ட ஆறாக இது இருக்கலாம். இந்த ஆய்வு முற்றுப் பெறுமானால், தமிழ் மக்களின் நீர் மேலாண்மை பற்றிய மேலும் சில தகவல்கள் கிடைக்கும் வாய்ப்பு நமக்குக் கிடைக்கும்.